Alle politieke fokus op BonteheuwelInwoners van Bonteheuwel tydens ‘n protesoptog teen bendegeweld in Augustus 2018. Foto: Henk Kruger/ANA Die land se politieke fokus verskuif vandag na die Kaapse woonbuurt Bonteheuwel waar ŉ belangrike tussenverkiesing in wyk 31 ŉ sterk aanduiding sal gee van hoe die politieke wind vanjaar kan waai vir die bruin stedelike stem op die Kaapse Vlakte. Daar is ook twee ander tussenverkiesings in die Wes-Kaap vandag. Die een vind plaas in Kaapstad wyk 101, wat die plakkerskampe Wallacedene en Bloekombos buite Kraaifontein insluit en stewige ANC-wêreld is. Die ander een is in ŉ kleiner, plattelandse wyk, naamlik Bergrivier, wyk 5, wat die dorpies Eendekuil en Redelinghuys in die Sandveld en verskeie plase insluit, en ŉ groot stryd tussen die ANC en die DA gaan afgee, maar te klein is om ŉ belangrike aanduiding van die politieke klimaat in die provinsie te gee. Die fokus is dus op wyk 31, met sewe stemlokale: Hoërskool Modderdam in Bonteheuwel; Laerskool Klipfontein reg langs die N2 by die Robert Sobukwe-afrit net voor die lughawe as jy van die stad se kant af kom; Incy Wincy College in Kalksteenfontein; Laerskool Montevideo in Montana; Laerskool Nooitgedacht in Bishop Lavis; The People’s Church in Valhallapark en die NG Kerk in Valhallapark. Die wyk het 15 132 kiesers, van wie 61,2% in 2016 gestem het. Die stempersentasie sal na verwagting vandag laer wees. Sowat 75% van die kiesers se huistaal in Afrikaans, 17% praat Engels en 5% Xhosa. In 2016 het die DA 81% van die stemme gekry, die ANC 10%, die EFF 3% en die ACDP 1 %. Al vier partye is weer in die wedloop, met die verwagting dat die ANC se steun sal groei ten koste van dié van die DA. Sowat 87% van die wyk se kiesers is bruin. Die gemiddelde huishoudelike inkomste is R30 000 per jaar (of R2 500 per maand) per gesin, wat omtrent presies die Wes-Kaapse gemiddeld verteenwoordig. Wat onderwysvlakke betref het 62% van die inwoners gr. 9 voltooi en 27% het matriek. Een derde van huishoudings het toegang tot die internet. Kiesers stem vandag van 07:00 tot 19:00 en die uitslag word laatnag verwag.